V rámci trojstranného stretnutia útvary Komisie predstavili schengenský hodnotiaci mechanizmus s cieľom zvýšiť informovanosť orgánov USA o existencii pravidiel a kontrolných mechanizmov EÚ v tejto oblasti. Zároveň to bola príležitosť vysvetliť, či členský štát v uplatňuje schengenské acquis v plnom rozsahu a prečo by sa schengenské hodnotenia mali vnímať nezávisle od diskusie o vízovej reciprocite.

Pokiaľ ide o bezpečnostné požiadavky, počas trojstranného stretnutia sa uskutočnilo ďalšie kolo diskusií o pracovných plánoch prispôsobených každému z dotknutých členských štátov, ktoré poskytli orgány USA. Všetky členské štáty boli schopné preukázať ďalší pokrok vo viacerých oblastiach činnosti. Niektoré komplexnejšie otázky je však potrebné ďalej riešiť. Orgány USA opätovne poukázali na potrebu posilniť integritu vnútroštátnych systémov vydávania cestovných pasov, a to v rôznej miere pre každý z dotknutých členských štátov. Medzi oblasti osobitného záujmu patrili: existencia systémov pre investorov ponúkajúcich rýchlejšie získavanie občianstva, prípady podvodov v úradoch pre vydávanie cestovných pasov, rôzne problémy so správou biometrických údajov a prípady korupcie vo verejnom sektore.

Reciprocita v oblasti oslobodenia od vízovej povinnosti je zásadou spoločnej vízovej politiky EÚ a cieľom, ktorý by Únia mala aktívne sledovať vo svojich vzťahoch s tretími krajinami a prispievať tak k zvyšovaniu dôveryhodnosti a konzistentnosti vonkajších vzťahov Únie. Táto zásada znamená, že EÚ pri rozhodovaní o zrušení vízovej povinnosti pre občanov tretej krajiny berie do úvahy, či daná tretia krajina recipročne zruší vízovú povinnosť pre štátnych príslušníkov všetkých členských štátov.

Zasadnutie ministrov spravodlivosti a vnútorných vecí EÚ a USA (december 2021): Na záver roka neustálych diplomatických kontaktov sa o otázke vízovej reciprocity rokovalo na zasadnutí ministrov spravodlivosti a vnútorných vecí EÚ a USA, ktoré sa konalo 16. decembra 2021 vo Washingtone D.C. Vstup Chorvátska do programu USA pre bezvízový styk bol vítaný ako dôkaz toho, že tripartitný proces a úzka spolupráca založená na cielených pracovných plánoch môžu priniesť hmatateľné výsledky. Všetky strany opäť zdôraznili, že je dôležité rozšíriť program USA pre bezvízový styk na všetky členské štáty EÚ.

2.Požiadavky programu USA pre bezvízový styk a vývoj

Miery zamietnutých víz

Zatiaľ čo sa miery zamietnutých víz za rok 2019 vo všetkých štyroch dotknutých členských štátoch znížili, miery zamietnutých víz v rozpočtovom roku 2020 vykresľovali odlišné výsledky. V prípade Chorvátska sa miera znížila zo 4 % na 2,69 %, čím sa dostala pod zákonom požadovanú prahovú hodnotu 3 %. Na druhej strane ostatné tri členské štáty zaznamenali nárast. Po tom, ako si Cyprus počas niekoľkých rokov dôsledne udržiaval pri miere zamietnutých víz prahovú hodnotu 3 %, zaznamenal nárast na 6,21 %. V prípade Bulharska a Rumunska, ktoré v roku 2019 po prvýkrát zaznamenali mieru zamietnutých víz pod úrovňou 10 %, sa táto miera za rok 2020 zvýšila: 10,14 % pre Rumunsko a 12,52 % pre Bulharsko. Toto zvýšenie by mohlo byť spôsobené štatistickými nezrovnalosťami v roku, ktorý sa vyznačoval značnými cestovnými obmedzeniami a nízkym počtom vydávania víz.

Bezpečnostné požiadavky

Ako už bolo uvedené, Bulharsko, Cyprus a Rumunsko podpísali a ratifikovali dohodu o predchádzaní závažnej trestnej činnosti a boji proti nej s USA a pracujú na jej úplnom vykonávaní.

Pokračuje práca na plnení celkových bezpečnostných požiadaviek na základe pracovných plánov, ktoré orgány USA individuálne prispôsobili každému dotknutému členskému štátu (pozri oddiel II.1), pričom Komisia zaisťuje koordináciu a výmenu informácií s dotknutými členskými štátmi s cieľom zabezpečiť primerané nadväzujúce opatrenia v príslušných oblastiach. Ďalšie trojstranné stretnutie, ktoré je naplánované na jar 2022, sa zameria na posúdenie pokroku, pokiaľ ide o opatrenia identifikované v pracovných plánoch.

3.Zaradenie Chorvátska do programu USA pre bezvízový styk

V nadväznosti na početné kontakty s USA na rôznych úrovniach zo strany Komisie a Chorvátska minister zahraničných vecí USA Antony Blinken 2. augusta 2021 nominoval Chorvátsko na vstup do programu pre bezvízový styk a 28. septembra 2021 po potvrdení, že Chorvátsko spĺňa potrebné legislatívne a politické požiadavky, minister vnútornej bezpečnosti Mayorkas oznámil, že Chorvátsko bolo zaradené do programu USA pre bezvízový styk. Od 23. októbra 2021 môžu chorvátski štátni príslušníci cestovať do USA na účely cestovného ruchu alebo podnikania najviac 90 dní bez toho, aby museli získať vízum USA na krátkodobý pobyt.

Komisia víta skutočnosť, že Chorvátsko vstúpilo do programu pre bezvízový styk, čo je výsledkom aktívnej diplomatickej angažovanosti a rozsiahlej spolupráce všetkých strán, ktoré prispeli k tomu, že Chorvátsko splnilo potrebné požiadavky, ktoré sa týkajú boja proti terorizmu, presadzovania práva vo všeobecnosti a práva v oblasti prisťahovalectva, zabezpečenia dokladov, riadenia hraníc, ako aj k dosiahnutiu miery zamietnutých neprisťahovaleckých víz pod úrovňou troch percent. Tento prístup prispel k vyriešeniu predchádzajúcich prípadov neuplatňovania reciprocity, ako je prípad Poľska, ktorého štátni príslušníci mohli od 11. novembra 2019 využívať bezvízový styk s USA. Dosiahnuté výsledky sú jasným dôkazom toho, že hmatateľný pokrok v tejto oblasti možno dosiahnuť vďaka pokračujúcej angažovanosti a diplomatickým kontaktom.

4.Súdne konanie Európskeho parlamentu proti Komisii

Európsky parlament 4. marca 2021 podal na Súdny dvor EÚ žalobu proti Komisii za nečinnosť.

Podľa Parlamentu je Komisia podľa článku 7 nariadenia 2018/1806 povinná prijať delegovaný akt, ktorým sa dočasne pozastaví oslobodenie od vízovej povinnosti pre štátnych príslušníkov tretích krajín, ktoré nezrušili vízovú povinnosť voči občanom určitých členských štátov. Uznesením z 22. októbra 2020 Parlament vyzval Komisiu, aby predmetný akt prijala najneskôr do 22. decembra 2020. Komisia na výzvu Parlamentu na prijatie opatrení reagovala tým, že vymedzila svoju pozíciu v oznámení z 22. decembra 2020. Parlament sa však rozhodol podať žalobu za nečinnosť podľa článku 265 ZFEÚ.

Komisia k veci prejednávanej na súde predstaví svoju pozíciu a je naďalej plne angažovaná v procese zameranom na výsledky s USA, v spolupráci s Bulharskom, Cyprom a Rumunskom, ako aj s Európskym parlamentom a Radou, s cieľom dosiahnuť pokrok smerom k úplnej vízovej reciprocite.

5.Súčasný stav dvojstranných vzťahov medzi EÚ a USA

Na samite EÚ – USA, ktorý sa konal 15. júna 2021, sa nielen opätovne potvrdil význam otázky bezvízového styku na najvyššej politickej úrovni, ale sa aj vniesol nový impulz transatlantickému partnerstvu, pričom sa podporila obnovená transatlantická agenda na obdobie po pandémii a oznámilo sa niekoľko spoločných opatrení a nových iniciatív. Tie sa týkajú najmä, nie však výlučne, pandémie COVID-19; otázok obchodu a technológií; klímy, životného prostredia a energie, ako aj zahraničnej politiky a bezpečnosti. Odvtedy sa dosiahol značný pokrok, najmä v oblasti obchodu a technológií, klímy, ako aj pri spoločnom úsilí v boji proti pandémii a pri riešení naliehavých globálnych problémov a výziev v oblasti zahraničnej politiky. To ilustruje všeobecný pozitívny vývoj v mnohých sektoroch, pričom osobné kontakty v USA sú významnou súčasťou strategického partnerstva medzi EÚ a USA a súčasných rámcov spolupráce. Aby všetci občania EÚ mohli bezproblémovo využívať osobné kontakty, prioritou pre Európsku úniu zostáva dosiahnutie úplnej vízovej reciprocity s USA pre všetky jej členské štáty.

III. ĎALŠIE KROKY A ZÁVER

Komisia opätovne zdôrazňuje svoj zámer naďalej aktívne podporovať tri dotknuté členské štáty s cieľom pomôcť im splniť požiadavky programu USA pre bezvízový styk. Nadchádzajúce zasadnutia na technickej aj politickej úrovni (v tripartitnom aj bilaterálnom formáte), poskytnú príležitosti na udržanie dynamiky nielen po prijatí Chorvátska do programu USA pre bezvízový styk, ale aj po všeobecnom pozitívnom vývoji v mnohých odvetviach s USA vo všeobecnosti. Na ďalšom pravidelnom trojstrannom stretnutí, ktoré je naplánované na jar 2022, sa bude pokračovať v technickej práci na základe pracovných plánov, ktoré poskytli USA každému zo zostávajúcich členských štátov, čím sa týmto štátom umožní dosiahnuť súlad s bezpečnostnými požiadavkami programu USA pre bezvízový styku.

Vzhľadom na pokrok, ktorý sa s USA dosiahol v otázke vstupu Poľska a Chorvátska do programu USA pre bezvízový styk, ako aj na pokračujúci pokrok, ktorý dosiahli zvyšné tri členské štáty, Komisia naďalej zastáva názor, že dočasné pozastavenie oslobodenia od vízovej povinnosti pre občanov USA by bolo kontraproduktívne. Pandémia COVID-19 okrem toho spôsobila mimoriadne okolnosti, ktoré negatívne ovplyvnili cestovanie a celkové vykonávanie vízových politík na celom svete. Hoci sa situácia zlepšuje, vplyv na cestovanie sa ešte neskončil a hrozí, že dočasné pozastavenie bude obzvlášť škodlivé pre celkovú transatlantickú hospodársku činnosť.

Okrem toho by takéto pozastavenie malo ďalekosiahle negatívne politické, hospodárske, finančné, sociálne a iné dôsledky pre členské štáty, ako aj pre občanov a podniky na oboch stranách Atlantiku. Neslúžilo by na dosiahnutie cieľa, ktorým je bezvízový styk s USA pre všetkých občanov EÚ, a mohlo by ohroziť bezvízový styk s USA pre všetkých ostatných občanov EÚ, ak by USA do praxe zaviedli to, čo už viackrát naznačili, t. j. že samotné prijatie delegovaného aktu Komisiou o pozastavení oslobodenia občanov USA od vízovej povinnosti by okamžite viedlo k prijatiu odvetných opatrení zo strany USA, ktorými by sa opätovne zaviedla vízová povinnosť pre všetkých občanov EÚ. Výsledky dosiahnuté nedávnym začlenením Chorvátska do programu USA pre bezvízový styk ukazujú, že vďaka pokračujúcej angažovanosti a spoločným diplomatickým kontaktom možno dosiahnuť hmatateľný pokrok smerom k úplnej reciprocite v otázke oslobodenia od vízovej povinnosti.